google/wiki40b huggingface dataset:
FNs spesialrapportør

FNs spesialrapportør er en ordning innenfor De forente nasjoners arbeid med menneskerettigheter der FNs menneskerettighetsråd oppnevner eksperter som får i oppgave å avlevere rapport om et spesifikt tema eller et bestemt land. Spesialrapportørenes mandat og oppdrag skiller seg fra oppdraget som spesialrepresentant eller spesialutsending for FNs generalsekretær.

Bakgrunn

Ordningen med spesialrapportører ble først tatt i bruk av FNs menneskerettighetskommisjon. I sesjonen 1979–1980 ble det vedtatt å innføre en prosedyre kalt mekanisme for å foreta undersøkelser i bestemte land eller for bestemte tema. Spesialrapportører ble så oppnevnt for å iverksette dette. Ordningen er videreført av FNs menneskerettighetsråd. Andre betegnelser er også i bruk for spesialrapportører, slik som «spesialprosedyre», «mekanisme» og «uavhengig ekspert». Dersom flere spesialrapportører arbeider sammen, kan betegnelsen «arbeidsgruppe» forekomme.
Spesialrapportørenes mandat og oppdrag skiller seg fra spesialrepresentant eller spesialutsending for FNs generalsekretær. Spesialutsendingene utnevnes av FNs generalsekretær og opptrer på dennes vegne.

Oppdrag

Spesialrapportører får oppdrag gjennom en resolusjon. Oppdraget består i å utarbeide en rapport og er typisk tidsbegrenset, med seks år som maksimal funksjonsperiode. Spesialrapportører kan også bli bedt om å gi anbefalinger til tiltak. Arbeidet utføres blant annet ved innsamling av informasjon, gjennom ekspertkonsultasjoner og kommunikasjon med stater. Det kan også gjennomføres landbesøk.
Ofte er spesialrapportørene eksperter på feltet, gjerne akademikere. Oppdraget som spesialrapportør gis til frivillige og er ubetalt. FNs høykommissær for menneskerettigheter kan bistå spesialrapportørene med personell og annen støtte.
Per 4. desember 2013 hadde FNs menneskerettighetsråd 14 spesialrapportører med landmandat og 37 med tematisk mandat. Blant de tematiske rapportørene var professor Mads Andenæs, spesialrapportør og leder for FNs arbeidsgruppe om vilkårlig fengsling.
Harald Mæle

Karriere

Mæle ble først kjent for det norske TV-publikum gjennom sin jobb som kanalvert for NRK i 1970-årene og siden med den umiskjennelige fortellerstemmen i komiserien Forviklingar. Han var også programleder i populærvitenskapsmagasinet Magnus på NRK i 1980-årene.
Mæle gav stemme til Disney-figuren Langbein i TV-serien Langbein og sønn, Skrue McDuck i Ole, Dole og Doffen på eventyr og har deltatt som oversetter og dubber i en rekke Disney-produksjoner. I senere opptredener har imidlertid Kim Fangen gitt stemme til Langbein.
I 2015 ble han belønnet med en hederspris under Amanda-utdelingen som takk for hans livslange bidrag til norsk film og da dubbing spesielt.
Bajmak

Bajmak (russisk: Баймак) er en by i Republikken Basjkortostan i Russland. Byen ligger ved elva Tanalyk (i elva Urals nedbørfelt), 300 km sørøst for Ufa. Innbyggertall: 17 223 (folketelling 2002), 15 976 (folketelling 1989).
Byen ble grunnlagt i 1913. Bystatus ble innvilget i 1938.
Qataban

Qataban, eller Kataban, var et kongerike sør på Den arabiske halvøy fra ni- eller tihundretallet f.Kr. til omkring 300-tallet e.Kr. da det forsvant som selvstendig stat.
Riket lå i området rundt Wadi Bayhan som ligger vest for Hadramaut og sør for Marib i nåværende Jemen. Hovedstaden var Timna, ved Krydderveien som strakk seg fra Sør-Arabia nordover til Middelhavet. Wadi Bayhan var en av fire wadier som på den tiden dannet sentrum for større politiske enheter, nemlig Saba (riket i Marib), Qataban, Hadramaut og Main (det mineiske rike).
Piken fra varieteen

Handling

Filmen følger en fattig teatertrupp som kommer i kontakt med amatøren Liliana. Hun gjør umiddelbar suksess i deres forestilling, ikke så mye for sitt talent som for sitt avslørende kostyme. Gruppens leder, Checco, mister interessen for de andre i sin begeistring for det nye innslaget. Dette inkluderer hans forlovede Melina.
Perlebreen (Dronning Maud Land)

Perlebreen er en isbre i den østre delen av Dronning Maud Land. Den ligger om lag 38 kilometer øst for øygruppa Flatvær på Kronprins Olav Kyst.
Området ble undersøkt og kartlagt av japanske forskningsekspedisjoner (JARE) mellom 1957 og 1969 og navngitt Tama Hyôga. Det norske navnet er en oversettelse av det japanske navnet.
Java Database Connectivity

JDBC, en forkortelse for Java Database Connectivity, er et standardisert grensesnitt for Java-applikasjoner som skal kommunisere med en database. Det finnes JDBC-drivere for de fleste databaser.
Boarding nu

Boarding nu er et musikkalbum med Lars Bremnes, utgitt i 1999.
Mactan

Mactan er en øy i Filippinene, i provinsen Cebu. Den ligger knapt en kilometer utenfor den større øya Cebu. Mactan er delt i to administrative enheter hvorav den ene består av storparten av byen Lapu-Lapu City og den andre av kommunen Cordoba. Mactan International Airport, som betjener Cebu City og provinsen Cebu, er landets nest mest trafikkerte flyplass.
Øya er kjent for å ha vært det sted der Ferdinand Magellan falt i kamp mot den filippinske lederen Lapu-Lapu.
Tentakelerotikk

Tentakelerotikk eller på japansk shokushu goukan (触手強姦) er et motiv og undersjanger innen hentai, moderne, japansk, tegnet pornografi. Det forekommer særlig i grøsseraktige historier der skapninger, vanligvis oppdiktede monstre eller roboter, voldtar eller på annen måte trenger inn i kvinner og jenter, sjeldnere menn, med fangarmer eller andre organiske, penisliknende utvekster. Sjangeren er ganske populær i japansk erotikk, og blir også ofte parodiert. I vesten kan motivet oppleves som typisk for hentai som overdrevent seksualisert populærkultur.

Bakgrunn

Skapninger med tentakler fantes i japansk erotisk kunst lenge før tegnet og animert pornografi. Det mest berømte - og kanskje første - eksemplet er Katsushika Hokusais tresnitt Fiskerhustruens drøm fra 1814, opprinnelig en illustrasjon fra romanen Kinoe no komatsu («Unge furutrær»). Tilsvarende shunga-arbeider, populære erotiske bilder, har blitt gjentatt av flere kunstnere siden. Av moderne versjoner kan nevnes David Laitys The Dream of the Fisherman's Wife og Masami Teraokas Sarah and Octopus/Seventh Heaven fra 2001, som inngår i samlinga Waves and Plagues.
I en artikkel av Danielle Talerico fra 2001 blir det påpekt at selv om et vestlig publikum ofte betrakter Hokusais berømte verk som voldtekt, ville trolig japanerne i edoperioden sett på dette som «frivillig samleie». Motivet er hentet fra et sagn om den kvinnelige perledykkeren Tamatori som stjeler juveler fra Dragekongen. I fortellinga følger Dragekongen og hans hær av sjødyr, også blekkspruter, etter henne. Bildene seinere i historien viser at både dykkersken og blekksprutene nyter «samleiet».

I moderne populærkultur

I 1990 utga Toshio Maeda manga-tegneserien Demon Beast Invasion. Av noen blir den definert som et «paradigmeskifte» innen tentakelerotikk, hvor elementet av seksuelt overgrep er forsterket. Han har selv forklart at han valgte motivet for å unngå japansk sensur som forbød å vise mannlige kjønnsorganer. «Seksualiserte» tentakler har også forekommet i enkelte amerikanske og europeiske B-filmer og underholdning for voksne; i Roger Cormans film Galaxy of Terror fra 1980 blir en kvinnelig astronaut, spilt av Taaffe O'Connell, tatt til fange, voldtatt og drept av en gigantisk makk. Makken bruker sine mange tentakler til først å kle astronauten naken, for så å penetrere henne. Den amerikanske kunstneren Zak Smith har flere ganger malt verk med blekkspruter og pornostjerner i forskjellige stadier av et samleie.
ProgKjeller

ProgKjeller var et Oslo-basert klubbkonsept med utgangspunkt i syttitallets progrock-scene. Arrangementene tok gjerne form av en fem til syv timer lang spilleliste med et "tema for kvelden", f.eks. en stilart (jf. ProgKjeller #14, ZeuhlKjeller), et band (jf. ProgKjeller #19, ProgKjeller spiller nesten alle platene til Jethro Tull '68 – '77!) eller et land/en verdensdel (jf. ProgKjeller #4, Italiensk ProgKjeller). ProgKjeller tok også jevnlig inn foredragsholdere med særskilte kunnskaper om bestemte artister, stilarter osv. Konseptet hadde fra 2007 fast tilholdssted på Café Art'é (ukentlig, med totalt over femti arrangementer), og fra høsten 2009 på Café Månefisken.
Hypernova

En hypernova er en ekstremt energirik variant av en supernova. Årsaken til hypernovaer vet man ikke. De kan antakelig skapes når meget store stjerner kollapser ved slutten av sin eksistens eller ved sammensmeltning mellom sorte hull, mellom nøytronstjerner eller mellom et sort hull og en nøytronstjerne. Resultatet blir imidlertid et svart hull og to ekstremt energirike plasmastråler sendes med nær lysets hastighet ut fra dets poler. Plasmastrålene sender ut intensiv gammastråling og kan være en forklaring til utbrudd av gammastråling i rommet. Slike utbrudd ble observert av den militære satellitten Vela på 1960-tallet.
Ettersom få stjerner er så store at de blir svarte hull, bør også antallet hypernovaer være lite. Noen nettsider påstår at Eta Carinae i Melkeveien kan bli en hypernova innen en million år. Det fins videre teorier om at energien som sendes ut fra en hypernova tusenvis av lysår borte skulle kunne ødelegge alt liv på jorden, men en majoritet av vitenskapsmenn er ikke enige i dette.
Aleksander Sørum

Aleksander Sørum er en norsk sandvolleyballspiller. Han ble i 2016 europamester i U20-klassen sammen med Anders Mol. 
Sørum er i dag aktiv som volleyballspiller i Mizunoligaen, og spilte i sesongen 2017/18 libero for Koll, som kom på 5. plass.
Skyline

Skyline (anglisisme, uttales /'skaɪlaɪn/) er den kunstige horisonten som skapes av en bys bebyggelse og består av bygningenes konturer. Dersom byen har skyskrapere vil disse som oftest være et avgjørende element i byens siluett. Ettersom to byers siluetter ikke er like, kan en si at byens siluett er et slags fingeravtrykk for en by.
Fastings Minde

Fastings Minde er et tidligere lyststed i Møhlenprisbakken 1 på Sydneshaugen i Bergen. Bygningen er på en og en halv etasje og preget av en høy, avtrappet midtark. Fastings Minde har i dag adresse Haakon Sheteligs plass 11.

Øvre-Møhlenpriis

Kjernen av huset ble oppført av Claus Fasting mot slutten av 1780-tallet. Det opprinnelige huset på to etasjer hadde et grunnriss på 8 X 7 meter. Bygningen hadde en slags toromsplan med en øst-vest-symmetriakse. I 1789 anla Fasting hagen på tomten som tidligere hadde vært en del av hans oldefar Jørgen Thormøhlens vidstrakte Møhlenpris. Fasting var en av de første i Norge som introduserte den nye «Haveteori», hager «anlangt efter Engellændernes, eller Naturens mønster». I norsk sammenheng skal Peder Ankers engelskinspirerte hage på Bogstad vært anlagt omtrent samtidig, omkring 1790. Hagen på Øvre Møhlenpris skal ha vært inspirert av Hyde Park i London og den naturtilpassede landskapshagen passet den kuperte Nygårdshøyden perfekt. Lyder Sagen skrev i 1837 at Fasting: «forvandlede hiint øde og barske Sted, der hørte til Byens Tagemark og var Rettersted, til en vakker liten Gaard, hvor han skapte Ager og Eng, plantede Buske og Alleer. Gaarden kaldte han Øvre-Møhlenpriis, fordi den laae strax ovenfor den egentlige Møhlenpris.» Lindetrærne som står foran Universitetsbiblioteket er rester av en av alléene Fasting plantet. De fire lindetrærene øst for Fastings Minde skal også være rest  av Fastings alléer.
Betegnelsen Fastings Minde ble første gang brukt av kammerherre Fridrich von Hauch ved Fasting begravelse i 1791.

Eierskifter og påbygninger

Etter Fastings død ble eiendommen solgt til kjøpmann Hansen, som «til Erindring om dens første Eiermand kaldte den Fastings Minde». Hansen bodde her med sin hustru, Magdalena Christine von der Lippe, frem til sin død i 1825. Svigerinnen, Wenche von der Lippe, overtok da eiendommen sammen med sin mann, Conrad Mowinckel. Da huset i 1834 ble avbildet i et maleri av I. C. Dahl, hadde bygningen enda ikke sidefløyer. På et kart fra 1848, samme året som Johan Ernst Mowinckel kjøpte eiendommen, er sidefløyene tegnet inn. Huset ble solgt videre til Hagmann og dr. Frants Theodor Rosenberg (1817-1878).

Rosenbergs Asyl

Mellom 1865 og 1959 ble bygningen brukt som sinnssykeasyl ledet av legen Frantz Th. Rosenberg. Det private asylet huset først 50 mannlige pasienter, men senere ble det utvidet til 120 plasser. Sinnssykeasylet i Fastings Minde fikk etterhvert navnet Rosenbergs asyl, på folkemunne kalt Tussehaugen. I 1896 ble asylet solgt til overrettssakfører Kristian G. S. Jebsen. I 1914 kjøpte kommunen Rosenbergs asyl for kr 375 000, og institusjonen ble drevet kommunalt frem til nedleggelsen i 1959. Da hadde asylet rundt 140 pasienter.

Universitet i Bergen

I forbindelse med at Universitetet i Bergen overtok bygningen i 1968 ble lyststedet satt i stand av arkitektene Peter Helland-Hansen og Sverre Lied.
Tanker (Pascal)

Tanker (fransk Pensées), egentlig Tanker om kristendommens sannhet (Pensées sur la religion et sur quelques autres sujets), er en bok av den franske filosofen Blaise Pascal (1623–62), først utgitt i 1669, etter hans død.
Boken baserer seg på en tykk notatbunke, omtalt som «forarbeider til et verk om kristendommens sannhet, beregnet på å overbevise tidens 'moderne' tvilere», og verkets målgruppe er «den smilende skeptiker og verdensmann, som Pascal kjente så godt fra sin egen periode som selskapsløve». Notatene ble nedtegnet i Pascals siste leveår, en tid som ellers var preget av sykdom og av at den religiøse retningen jansenismen, som han og hans familie var tilknyttet, ble bekjempet med politiske midler. Også Pascals Provinsialbrev (Lettres provinciales eller Les provinciales, 1656-57) var innlegg i tidens religiøse debatt, om enn med heftigere engasjement.
Pascals hensikt med Tanker var å «vise de naturlige begrensninger som ligger i den menneskelige kunnskap, og hvorledes den relative kunnskap overskrides gjennom fordypelse i det kristne mysterium». Pascal «inviterer sin sekulære leser til å reflektere over sitt eget liv, til å se sin egen litenhet, uro, utilstrekkelighet og bortkommenhet i sin jakt på et fast punkt i tilværelsen. Han vil påvise menneskets elendighet uten Gud».
Ordtaket «Hjertet har sin egen forstand som forstanden ikke alltid forstår» er hentet fra Tanker. «Hva Pascal legger i betegnelsene hjertet og fornuften er likevel ikke entydig».
Tanker utkom første gang i 1669, og i en ny utgave i 1670 som lenge var regnet som den endelige, basert på en redigering utført av hans venner, ut fra Pascals om lag 900 løse notater. I 1840-årene kom en ny utgave basert på funnet av Pascals originalnotater, og med spissere og dristigere formuleringer, «særlig i sine krasse uttalelser om menneskets ufornuft og moralske maktesløshet». En tredje versjon utkom i 1950-årene, etter at den franske forskeren Louis Lafuma reorganiserte de enkelte sentensene etter en ny oppfatning av Pascals opprinnelige disposisjon for verket. Etter Lafuma har det også kommet andre forsøk på å organisere teksten.
Anastasius Bibliothecarius

Anastasius Bibliothecarius (ca. 815 til 879) var bibliotekar i Vatikanets bibliotek, og sannsynligvis motpave. Anastasius lærte seg gresk, noe som var svært uvanlig i Roma på hans tid. Han gikk for å være den best utdannede geistlige i Roma i sine dager. Han oversatte flere verker fra gresk til latin, og var kjent for dette da han ble utnevnt til bibliotekar i vatikanbiblioteket av pave Adrian II. 
i 869 ble han sendt som utsending til Konstantinopel for å mekle i en inngåelse av et ekteskap. Mens han var der, pågikk også det fjerde konsilet i Konstantinopel, og Anastasius deltok der på den siste sesjonen. 
Den neste paven, Johannes VIII, beholdt Anastasius som bibliotekar. Han fikk viktige oppgaver av paven, blant annet stod han for korrespondansen med patriarken av Konstantinopel, en korrespondanse som var svært viktig etter kontroversene som var forbundet med konsilet i Konstantinopel og forståelsen av Den hellige ånd.

Anastasius som motpave

Hincmar av Reims identifiserer i en passasje Anastasius med prestbyteren Anastasius som måtte flykte fra Roma i 848, ble ekskommunisert i 850 og fordømt av en annen synode i 853. Da Leo IV døde i 855, ble denne Anastasius valgt til motpave, men tapte kampen mot den rettmessig valgte paven Benedikt III. Anastasius ble behandlet mildt av Benedikt, men ble igjen involvert i vanskeligheter under Adrian II. Pavens datter og hennes mor ble da kidnappet og drept av Eleutherius, en slektning av Anastasius. Han ble sett på som medskyldig i drapene, og ble ekskommunisert og mistet sine presteretter. Anastasius flyttet inn i det keiserlige hoffet, og med hjelp fra keiseren forsøkte han å renvaske seg for det han var dømt for.
Det er delte meninger om disse to Anastasiusene er samme person.
Spe salvi

Spe Salvi er tittelen på pave Benedikt XVIs annen encyklika. Det ble promulgert og offentliggjort den 30. november 2007. Encyklikaens tema er det kristne håp. Navnet er del av et sentralt bibelsted som omhandler håpet: «Spe salvi facti sumus» = i håpet er vi frelst (Rom 8,24).
Svømming under VM i svømmesport 2017 – 100 meter fri menn

Semifinaler

Semifinalene ble avholdt den 26 juli fra klokken 17:41.
Raja (slekt)

Beskrivelse

Munnen og gjeller sitter på undersiden av kroppen, med unntak av sprøytehullet som sitter bak hvert øye, på oversiden. Artene i slekten er enten ensfargede grå eller gråbrune, eller har et emønster av flekker eller prikker. De fleste har pigg- eller torneaktige skjell på oversiden. Hos en del av artene er det kjent svake elektriske organer i halen.
Størrelsen på artene varierer. Småskate, Raja erinacea er 50 cm eller kortere som voksen, mens R. binoculata blir 2,5 meter. Slekten har fossile medlemmer helt tilbake til krittiden

Levevis

Alle medlemmer av slekten er bunndyr og er aktive både om dagen og om natten. Føden består av småfisk som flyndrer og småsil, reker, krabber og muslinger. De finnes i nesten alle hav fra tropene til opp mot arktiske farevann. Mange av artene foretrekker normalt grunt vann, men de finnes ned til 2 700 meters dybde. 
Paring foregår på vårparten. Alle arter i slektene er eggleggende. Hunnenen legger et stort antall egg, som alle er er omsluttet av en læraktig eggkapsel med fire krøllete festetråder. Eggkapselen er er dannet av et kollagen og er både seige og lette. Tomme eggkapsler er vanlige å finne blant drivved på stranda.
Dorney Lake

Tilgjengelighet

Allmennheten har tilgang til å bruke området bortsett fra noen få dager i året. De to kilometer lange flate, rette stiene på hver side av den kunstige innsjøen er populære blant joggere, rulleskøyteløpere og også langrennsløpere som trener på rulleski.
Dinkelsbühl

Geografi

Dinkelsbühl ligger i Landkreis Ansbach ved elva Wörnitz sydøst for naturparken Frankenhöhe.

Historie

Byen nevnes første gang i 1188 som Burgus Tinkelspuhel i offisielle dokumenter. På 1300-tallet ble byen pantsatt gjentatte ganger, og innbyggerne måtte betale dyrt for å få tilbake sin frihet. Dinkelsbühl mottok viktige privilegier som motytelse. Byen fikk status som riksstad i 1351 og hadde denne status inntil byen ble annektert av Bayern i 1802.
Arendal Metodistkirke

Arendal Metodistkirke er en del av den metodismebevegelsen og holder til i Arendal. Menigheten ble grunnlagt i 1868 etter at metodismen hadde kommet til Norge på 1850-tallet. Menighetens kirkebygg stod klart i 1871. 
Menigheten i Arendal flyttet fra sine gamle lokaler i Østre gate i 2011. Bygget kunne ikke lenger godkjennes som forsamlingslokale. I 2014 ble lokalene solgt. Bygget er erklært som verneverdig, noe som binder opp mulighetene for de nye eierne. Menighetens nye kirke ble vigslet i 2016.
Salmedikteren og oversetteren Elevine Heede var fra Arendal og tilhørte Metodistkirken

Arkivet

Arkivet etter Arendal Metodistkirke oppbevares på KUBEN i Arendal. Arkivet inneholder kvartalskonferanseprotokoller, møteprotokoller, regnskapsprotokoller o.l.
Oppdøl

Oppdøl eller Opdøl er et sted ved Hjelset i Molde. Oppdøl sjukehus ligger på stedet.
Oppdøl var ett av flere steder som ble vurdert for bygging av nytt sykehus for Helse Møre og Romsdal, og ble innstilt av konstituert direktør Daniel Haga i Helse Midt-Norge etter at administrerende direktør Astrid Eidsvik trakk seg fra stillingen.
Helse- og omsorgsminister Bent Høie vedtok 19. desember 2014 å legge nytt sykehus for Nordmøre og Romsdal til Opdøl.
Meximia

Utseende

Middelsstore, korte og brede, lysbrune trebukker. Antennene tynne, omtrent så lange som kroppen. Pronotum er tønneformet, noe bredere enn langt, uten tenner på sidene. Dekkvingene er noe knudrete.

Utbredelse

Slekten er kjent fra Molukkene og Ny-Guinea.
Ezekiel Kemboi

Idrettskarriere

Kemboi begynte ikke med friidrett før han sluttet skolen, da han ble «oppdaget» av Paul Ereng, og vant det afrikanske juniormesterskapet i 2001 til tross for at han falt. Tiden hans ble 8:39,80. 
I 2002 kom Kemboi på andreplass i Samveldelekene, som ble arrangert i Manchester i England. I det afrikanske mesterskapet samme år løp han inn til en fjerdeplass, men dette ble endret til bronsemedalje etter at vinneren, Brahim Boulami fra Marokko ble utstengt på grunn av dopingmisbruk.
Han vant 3000 meter hinder ved Panafrikanske leker 2003, foran Paul Kipsiele Koech og Tewodros Shiferaw, og satte der ny mesterskapsrekord med tiden 8:12,27. Under VM 2003, hadde Kemboi en knallhard duell med sin tidligere landsmann Saif Saaeed Shaheen, som nå løp for sitt nye land Qatar. Til slutt vant Shaheen med mindre enn ett sekunds margin. I september deltok han også ved IAAF World Athletics Final, der han løp inn til 3.-plass. 
Kemboi vant OL-gull i Athen i 2004 foran sine to landsmenn Brimin Kipruto og Paul Kipsiele Koech. Han løp på 8:05,81, som var årsbestenotering for hans del, og han slo Kipruto med bare 0,2 sekunder. Saif Saeed Shaheen deltok ikke i OL i 2004. Ved IAAF World Athletics Final 2004 kom han på 2.-plass, bak nettopp Shaheen. 
Under VM i Helsingfors måtte Kemboi igjen ta til takke med sølvmedaljen bak den utilnærmelige Shaheen, og ved World Athletics Final 2005 fikk han en ny andreplass, denne gangen bak sin landsmann Paul Kipsiele Koech. Han vant vet Samveldelekene 2006 i Melbourne, foran hhv. Koech og Reuben Kosgei Seroney. Ved World Athletics Final 2006 endte han på 5.-plass. 
Ved Panafrikanske leker 2007 i Alger løp han inn til andreplass bak kenyanske Willy Komen. Også under VM 2007 i Osaka ble det sølv på Kemboi, i en kenyansk trippelseier; Brimin Kiprop Kipruto gull og Richard Kipkemboi Mateelong tok bronse. I OL 2008 ble Kemboi bare nummer sju, tross seier i det kenyanske uttaksløpet, men etter 2008 har han vært blant verdens to-tre beste i de løpene han har deltatt. Han vant gull i en spurt med fire løpere under VM i Berlin 2009, og hadde årsbeste i verden, og han kom på en ny andreplass ved World Athletics Final 2009 i Stuttgart. 
Han vant to stevneseire i Diamond League-sesongen 2010, hvor han imidlertid bare deltok i fire løp og derfor gikk glipp av muligheten til å slå Paul Kipsiele Koech sammenlagt. Han fikk også sølv i det afrikanske mesterskapet 2010, bak Richard Kipkemboi Mateelong. 
Etter dette fulgte en svært god periode for Kemboi, der han vant 3000 meter hinder ved VM i friidrett 2011, sommer-OL 2012 og VM i friidrett 2013. Også i Diamond League markerte han seg, med 2.-plass sammenlagt i 2010 og 2011, og 3.-plass i 2013 og 2014. Han greide bare 3.-plass ved Samveldelekene 2014 i Glasgow, der Jonathan Ndiku vant foran Jairus Birech. Han kom også på 3.-plass ved Afrikamesterskapet i friidrett 2014 i Marrakech. 
Ved VM i friidrett 2015 i Beijing vant han 3000 meter hinder for fjerde VM på rad, drøye sekundet foran Conseslus Kipruto.
Shariati kraftvarmeverk

Shariati kraftvarmeverk er et varmekraftverk  i provinsen Khorasan i Iran. Det har en installert produksjonskapasitet på 351 MW, fordelt på én blokk á 2+1 gassturbiner med kogenerasjon. Teknologien er levert av bl.a Alstom.
Anlegget ble utbygd i årene 1994–2003. Brenselstypen er naturgass og råolje.
Airwaves (album)

Airwaves er et debutalbumet til Bjørn Johan Muri. 
Albumet ble lansert 13. september 2010, og fikk terningkast tre i Verdens Gang.
Salgstrofeer i musikkbransjen i Norge i 2008

Oversikt over musikkalbum og singler som solgte til platina eller gull i Norge i 2008.